Dis okay om nie altyd okay te wees nie... | Netwerk24
Deur Marisa De Kock, Universiteit Stellenbosch 20 Junie 2019 17:24
Baie mense het iets te sê oor selfmoord. Ek dink dit is miskien selfsugtig, maar in daardie oomblik dink die persoon nie reguit nie. Hulle dink nie aan die gevolge nie. Hulle soek net 'n manier om die las ligter te maak. Hulle soek uitkomkans.
Ek voel dit is die samelewing se skuld dat selfmoord jaarliks toeneem. Dis ons eie skuld. Ons ondersteun mekaar nie genoeg nie. Ons oordeel te maklik en te vinnig. Ons luister nie.
Ons verwag dat almal net meestal oukei moet wees en nie kla nie. Jy moet aanbeweeg en kry nie kans om mens te wees nie. Jy mag nie voel wat jy voel nie.
Jy kan vandag huil, maar môre moet jy oor die hartseer wees. Emosies moet onderdruk word.
Om sielkundiges te spreek of hulp te vra is 'n skande.
Jy moet gelukkig lyk en dit moet altyd voorkom asof die lewe 'n lied is. Die realiteit is die lewe is nie 'n lied nie. Die lewe is moeilik. Die lewe gaan nie uitwerk soos ons beplan nie. Elke dag gaan nie 'n goeie dag wees nie. Jy gaan nie altyd gelukkig wees nie.
Jy is hier vir 'n doel
Ek dink geluk en positief is ver van dieselfde konsep af. Positiwiteit is as jy in die slegte situasie steeds glo iets goeds sal gebeur. Dis as jy die silwerrandjie soek en selfs al vind jy dit nie altyd nie, steeds glo dinge sal beter word. Dis glo in die goeie ondanks die slegte.
Jy hoef nie altyd gelukkig te wees om positief te wees nie.
Ek het altyd gedink ek is eintlik effens pessimisties, tot vandag toe. Ek is optimisties, want hoewel dinge nie elke dag so wonderlik verloop soos ek dit wil hê nie, glo ek iets goeds sal hier uitkom en dat als sal uitwerk soos dit moet.
My geloof is my rots. My geloof dat God in beheer is en als sal volgens sy plan verloop. Hy sorg vir sy kinders. Ek glo daar is 'n rede hoekom elkeen van ons op aarde is en hoekom God ons elkeen gemaak het.
Ek glo dit met my hele hart. Ek weet waar my krag vandaan kom en ek weet Hy het 'n beter plan as waarvan ons ooit kan droom.
Elkeen van ons het 'n doel. Ek wens elkeen wil dit besef. Niemand is doelloos of minder waardevol nie. Elkeen van ons het 'n plek op aarde.
Ten slotte glo ek optimisme is 'n gewoonte en nie 'n eienskap nie. Probeer elke dag soek vir daardie silwerrandjie en bly glo. Bly hoop. God het 'n plan al voel dit miskien nie vandag vir jou so nie.